text: 37-årig mand fængslet for stoffer og våben
  12 august 2015 kl. 14.25
  En 37-årig mand fra Gram-området har i dag været i grundlovsforhør for lukkede døre, hvor han var sigtet for besiddelse af euforiserende stoffer og våben.
  En ransagning af en 37-årig mands bopæl gav en stor fangst for Syd- og Sønderjyllands Politi. Ved ransagningen fandt politiet blandt andet amfetamin, skunk, hash og anabolske steroider, hvor politiet mener, at en stor del heraf var til salg. Under ransagningen fandt politiet også adskillige våben, skriver Syd- og Sønderjyllands Politi i en pressemeddelelse.
  Dommeren ved retten i Sønderborg har valgt at fængsle manden i fire uger.
  